Hagstæð aldurssamsetning skýrir lægri útgjöld til heilbrigðismála Framlög til heilbrigðismála hafa hækkað verulega á Íslandi síðustu ár . Frá því að núverandi ríkisstjórn tók við hafa þau fengið meira vægi og vaxið um rúmlega 28% frá árinu 2017 . Íslenska þjóðin er ung í alþjóðlegum samanburði , sem hefur í för með sér að útgjaldabyrði vegna heilbrigðismála er minni hér á landi en í nágrannalöndunum . Samanburður við ríki OECD – aldurssamsetning skýrir lægri útgjöld Að undanförnu hefur verið fjallað um nýlega úttekt OECD á útgjöldum til heilbrigðismála . Samkvæmt henni vörðu Íslendingar 8,3% af VLF til heilbrigðismála árið 2018 , en ríki innan OECD verja að meðaltali 8,8% af VLF til heilbrigðismála . Þá er vert að hafa í huga að tölur OECD taka jafnt til opinberrar og einkarekinnar þjónustu ásamt forvörnum en ná ekki yfir útgjöld til fjárfestinga , svo sem byggingar nýs Landspítala og uppbyggingar hjúkrunarheimila . Aldurssamsetning þjóða er meðal þeirra þátta sem hafa mikil áhrif á útgjöld til heilbrigðismála . Heilbrigðisútgjöld eru að jafnaði lægri meðal yngri þjóða . Íslenska þjóðin er ung í alþjóðlegum samanburði og aldurssamsetning þjóðarinnar er einnig mjög hagfelld í samanburði við Norðurlöndin . Svíþjóð og Finnland skera sig úr í þeim samanburði og eru mun eldri en hinar Norðurlandaþjóðirnar . Ef gert er ráð fyrir óbreyttu heilbrigðiskerfi en aldurssamsetningu eins og annars staðar á Norðurlöndunum hækkar hlutfall heilbrigðisútgjalda af landsframleiðslu úr 8,3% í 9,7% . Þau væru þá vel ofan við meðaltal ríkja OECD og mun nær Norðurlöndunum . 667 þúsund krónur til heilbrigðismála á mann Á næsta ári er gert ráð fyrir að útgjöld til heilbrigðismála á mann verði að meðaltali um 667 þúsund krónur og að samtals nemi útgjöldin tæplega 245 ma.kr. ( að undanskilinni fjárfestingu ) . Þannig hafa framlög til reksturs heilbrigðiskerfsins aukist um rúmlega 28% að nafnvirði í tíð núverandi ríkisstjórnar . Meðal verkefna sem lögð hefur verið áhersla á þessum tíma , auk verulega aukinna framlaga til reksturs , eru bygging nýs Landspítala , uppbygging hjúkrunarrýma , framlög til heilsugæslu og geðheilbrigðisþjónustu auk innleiðingar nýrra sérhæfðra lyfja . Þá hefur verið unnið markvisst að því að minnka greiðsluþátttöku aldraðra og öryrkja fyrir heilbrigðisþjónustu . Heilbrigðis - , félags - , húsnæðis - og tryggingamál eru umfangsmest í rekstri ríkisins . Af hverjum 10 krónum fara 6 til velferðarmála . Þá skiptir miklu hvernig þessum fjármunum er varið og má í því sambandi benda á að íslenska heilbrigðiskerfið skipar sér jafnan á meðal þeirra bestu í alþjóðlegum samanburði .